РЕШЕНИЕ НА КОМИСИЯТА
от 12 юни 2007 година
относно разрешаване на държавите-членки да удължават временните разрешения, предоставени за новото активно вещество новалурон
(нотифицирано под номер С(2007) 2454)
(Текст от значение за ЕИП)
(2007/404/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално четвърта алинея от член 8, параграф 1 от нея,
като има предвид, че:
(1)
В съответствие с член 6, параграф 2 от Директива 91/414/ЕИО през месец март 2001 г. Обединеното кралство получи заявление от Makhteshim Agan Ltd за включването на активното вещество новалурон в приложение I към Директива 91/414/ЕИО. Решение 2001/861/ЕО на Комисията (2) потвърди, че досието е пълно и може да се счита за удовлетворяващо, по принцип, изискванията за данните и информацията на приложения II и III към директивата.
(2)
Потвърждението за пълнотата на досието беше необходимо, за да може то да бъде подробно проучено и да даде на държавите-членки възможността да предоставят временни разрешeния за период до три години за продукти за растителна защита, съдържащи съответното активно вещество, като същевременно се спазят условията, постановени в член 8, параграф 1 от Директива 91/414/ЕИО, и по-специално условието за подробна оценка на активното вещество и на продукта за растителна защита, предвид изискванията на въпросната директива.
(3)
Въздействието на това активно вещество върху здравето на човека и върху околната среда е било оценено в съответствие с разпоредбите на член 6, параграфи 2 и 4 от Директива 91/414/ЕИО по отношение на употребите, предложени от заявителя. Докладващата държава-членка е представила на Комисията проектодоклада за оценка на 19 септември 2005 г.
(4)
След представяне на проектодоклада за оценка от страна на докладващата държава-членка беше преценено, че е необходимо да се поиска от заявителя допълнителна информация, а докладващата държава-членка трябва да проучи информацията и предостави оценката си. Понастоящем тече проучването на досието и затова оценката няма да може да бъде завършена в рамките на срока, предвиден в Директива 91/414/ЕИО на Съвета.
(5)
Тъй като проучването до момента не е открило никакви причини за незабавна тревога, на държавите-членки следва да бъде предоставена възможността да удължат временните разрешения, предоставени за продукти за растителна защита, които съдържат съответното активно вещество, за период от 24 месеца, в съответствие с член 8 от Директива 91/414/ЕИО, така че да се даде възможност проучването на досието да продължи. Очаква се оценката и процесът на взимане на решение що се отнася до решение за възможното включване на веществото новалурон в приложение I да бъдат завършени в рамките на 24 месеца.
(6)
Мерките, предвидени в настоящото решение, са в съответствие със становището на Постоянния комитет по проблемите на хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите-членки могат да продължат временното разрешение за продукти за растителна защита, съдържащи новалурон, за период, който не надхвърля 24 месеца, считано от датата на приемането на настоящото решение.
Член 2
Адресати на настоящото решение са държавите-членки.
Съставено в Брюксел на 12 юни 2007 година.